ปลุกความหวัง!
*ข้อมูลอย่างหนึ่งที่ผู้คนในตลาดหุ้นรู้กันโดยทั่วไปคือ เมื่อใดที่ดัชนีกระชากขึ้นแรง พร้อมกับวิ่งทะลุแนวต้านสำคัญทางจิตวิทยา มักเป็นสัญญาณที่ทำให้นักเล่นรู้สึกฮึกเหิมขึ้นมาอีกครั้ง และมักจะมีการเฮโลตามกันไปแบบไม่รู้จักเหน็ดเหนื่อย ก่อนจะเกิดจินตนาการภาวะโลกสวยแบบไม่รู้สาเหตุ หลังความคิดดังกล่าวได้ผนวกผลลัพธ์ที่จะออกมาเป็นที่เรียบร้อยแล้วนะซี
8 ส.ค. 2561

เจาะกระดาน : โมนิก้าและทีมงาน
*ข้อมูลอย่างหนึ่งที่ผู้คนในตลาดหุ้นรู้กันโดยทั่วไปคือ เมื่อใดที่ดัชนีกระชากขึ้นแรง พร้อมกับวิ่งทะลุแนวต้านสำคัญทางจิตวิทยา มักเป็นสัญญาณที่ทำให้นักเล่นรู้สึกฮึกเหิมขึ้นมาอีกครั้ง และมักจะมีการเฮโลตามกันไปแบบไม่รู้จักเหน็ดเหนื่อย ก่อนจะเกิดจินตนาการภาวะโลกสวยแบบไม่รู้สาเหตุ หลังความคิดดังกล่าวได้ผนวกผลลัพธ์ที่จะออกมาเป็นที่เรียบร้อยแล้วนะซี
*ประเด็นดังกล่าวข้างต้นถึงอธิบายการทะยานขึ้นของดัชนีมาปิดที่ 1,721.64 จุด บวกไป 14.38 จุด ด้วยมูลค่าการซื้อขาย 5.43 หมื่นล้านบาทได้เป็นอย่างดี “โมนิก้า” ถึงไม่อยากขัดอารมณ์ของนักเล่นในช่วงที่โลกนี้มีแต่สีชมพู และมักจะแนะนำให้ขาเทรดเกาะกระแสตลาดหุ้นให้ดี เพราะอาการเหวี่ยงตัวไปมาของดัชนีจะถี่ขึ้นกว่าเดิม จึงต้องตั้งหลักเพื่อรอจังหวะเคาะขวาตลอดเวลานะจะบอกให้
*ยิ่งดัชนีมาป้วนเปี้ยนที่บริเวณจุดเปลี่ยนสำคัญ 1,720 จุด ยิ่งต้องมีสมาธิกับการเฝ้าหน้ากระดานมากขึ้นเป็นพิเศษ เพราะมันหมายถึงดัชนีกำลังจะเลือก “ขึ้น” หรือ “ลง” ซึ่งมีสิทธิ์จะออกหน้าไหนได้ทั้งนั้น เพราะปัจจัยภายในยังไม่หนุนเท่าที่ควร แถมตัวเลขเศรษฐกิจที่พร่ำบอกดีเหลือเกินตลอดเวลา เอาเข้าจริงก็ไม่เริ่ดสะแมนแตนอย่างที่โม้ไว้ เดี๊ยนถึงต้องย้ำกันอีกครั้งว่า เคาะขวาได้..แต่ต้องไว นะตัวเอง
*เหมือนกับการทะยานขึ้นของหุ้น DTAC ขึ้นมาปิดที่บริเวณ 45 บาท บวกไป 5 บาท หรือขึ้นไป 12% ด้วยมูลค่าการซื้อขาย 1.47 พันล้านบาท “โมนิก้า” วิเคราะห์จากมุมต่าง ๆ อย่างละเอียดพบว่า น่าจะเป็นการเคาะกะลาเรียกแขกเข้ามารุมกินโต๊ะ และคนที่ลุกจากโต๊ะคนสุดท้ายต้องจ่ายรอบวง เพราะค่ายมือถือสีฟ้าไม่มีแต้มต่อเหมือนกับอีก 2 เจ้า เดี๊ยนถึงมองไม่ออกจริง ๆ ว่า กำไรจะดีขึ้นอย่างบูรณาการอย่างไรเจ้าค่ะ
*ผิดกับในรายของ PTT มีสตอรี่ดีคอยขับเคลื่อนราคาตลอดเวลา หุ้นถึงพยายามยกฐานสูงขึ้นเป็นระยะ “โมนิก้า” ถึงกล้ามองเป้าแรกที่บริเวณ 55 บาทไม่ใช่เรื่องยาก และมองผ่านไปถึงยอดเก่าแถวบริเวณ 58 บาท เพราะองค์ประกอบต่าง ๆ มันเอื้อให้เป็นเช่นนั้นจริง ๆ จึงมองราคาปิดที่ 53 บาท บวกไป 0.75 บาท หรือขึ้นไป 1.40% ด้วยมูลค่าการซื้อขาย 4.37 พันล้านบาท ยังมีแก๊ปให้วิ่งอีกเพียบค่ะ
*เช่นเดียวกับในรายของ INTUCH หุ้นแวลูที่เหมาะสำหรับการลงทุนระยะยาว ยังคงเป็นช็อตเด็ดที่สามารถเล่นรอบได้สบาย ๆ เพราะการเคลื่อนตัวของหุ้นออกไปในโทน w-shape ค่อนข้างชัดเจน บวกกับจุดสูงสุดต่ำสุดในรอบ 1 ปีที่หุ้นขึ้น ๆ ลง ๆ มาทั้งหมด 5 รอบ อยู่ที่บริเวณ 60 บาท กับบริเวณ 53 บาท “โมนิก้า” ถึงกล้าฟันธงราคาปิดที่ 56.75 บาท บวกไป 0.50 บาท  ด้วยมูลค่าการซื้อขาย 523 ล้านบาท ยังเป็นจุดเล่นตามกระแสเจ้าค่ะ
*คล้ายคลึงกับกรณีของ GLOBAL ภายใต้การคอนโทรลของปูนใหญ่ ประกาศกำไรไตรมาส 2 โต 70% ทั้งที่ชาวบ้านชาวช่องเลือดแทบกระอักออกจากปากแบบนี้ “โมนิก้า” มองเป็นโมเดลที่นักเล่นควรติดตามดูให้ดี ๆ เพราะในอนาคตน่าจะมีอะไรออกมาเซอร์ไพรส์อีกอย่างแน่นอน ขณะที่ราคาหุ้นในกระดานก็วิ่งขึ้นมาทำ new high นับตั้งแต่เข้าตลาดหุ้นด้วยการปิดที่ 18.30 บาท บวกไป 0.70 บาท หรือขึ้นไป 4% ด้วยมูลค่าการซื้อขาย 555 ล้านบาท ก็น่าจะมีราคาสูงสุดใหม่ให้เห็นอีกใช่ไหมค่ะ
*ส่วนรายที่มีวอลุ่มเคาะตามตลอดเวลา “โมนิก้า” ขอโฟกัสไปที่หุ้นบันเทิงที่หันมาเอาดีทางด้านขายของความสวยความงามอย่าง RS เพื่อชี้ให้เห็นการผงกหัวของหุ้นเที่ยวนี้มีนัยพอสมควร เพราะหุ้นกำลังพยายามย่ำฐานรอแรงซื้อให้มากกว่านี้อีกนิดหนึ่ง ต่อจากนั้นจะวิ่งขึ้นไปทดสอบแนวต้าน 19.80 บาท และหากฝ่าขึ้นไปได้แบบชิว ๆ จะไปพบกันอีกทีที่บริเวณ 21.30 บาท เดี๊ยนถึงมองราคาปิดที่ 18.30 บาท บวกไป 0.70 บาท หรือขึ้นไป 4% ด้วยมูลค่าการซื้อขาย 167 ล้านบาทเป็นจังหวะตามกระแสนะจะบอกให้
*ไหน ๆ เม้าท์ถึงเรื่องตามกระแสขึ้นมาทั้งที “โมนิก้า” อยากให้แฟนคลับหันมามองหุ้น PACE กันสักนิดหนึ่ง หลังมีมือที่มองไม่เห็นเข้ามาดันราคาหุ้นขึ้นมาปิดที่ 0.57 บาท บวกไป 0.05 บาท หรือขึ้นไป 9.60% ด้วยมูลค่าการซื้อขาย 190 ล้านบาท มันเป็นการปลุกความหวังของนักเล่นให้มองยอดเก่าบริเวณ 0.70 บาทอีกรอบ เดี๊ยนถึงอยากให้แฟนคลับลองเปิดใจรับหุ้นตัวนี้ไว้ในการพิจารณาสักหน่อยนะจ๊ะ
*ทางด้านหุ้น MOONG ยังคงเป็นหุ้นที่เน้นการเคาะสั้น ๆ ไม่เคยเล่นกันสุดซอยสักที ส่งผลให้คนที่เข้ามาเล่นไม้ท้าย ๆ ต้องติดดอยกันเป็นแถบแบบนี้ “โมนิก้า” ย่อมมองเป็นเกมเสี่ยงมากกว่าเกมทำเงิน เพราะรอบก่อนก็ดันขึ้นมาแถว 7 บาท ต่อจากนั้นสาดโครมเดียวลงมากองอยู่ที่ 6 บาท ขณะที่วานนี้หุ้นวิ่งขึ้นไปถึง 7.10 บาท ต่อจากนั้นทรุดตัวลงมาปิดที่ 6.55 บาท บวกไปแค่ 0.20 บาท หรือขึ้นไป 3.15% ด้วยมูลค่าการซื้อขาย 141 ล้านบาท มีโอกาสซ้ำรอยไหมค่ะ
 